**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

**POSĖDŽIO PROTOKOLAS**

2022-02-18 Nr. TAR-21

Posėdžio data – 2022 m. vasario 15 d.

Pradžia – 13.00 val. (nuotoliniu būdu)

Posėdžio pirmininkas – Kazys Bagdonas.

Posėdžio sekretorė – Lietutė Demidova.

Posėdyje dalyvauja komiteto nariai: Arvydas Cesiulis, Jurij Šeršniov, Artūras Razbadauskas, Alina Velykienė. Nedalyvauja Vaida Raugelė, Antanas Kontautas.

Posėdyje dalyvauja Savivaldybės administracijos darbuotojai: Savivaldybės administracijos direktorius G. Neniškis, Sveikatos apsaugos skyriaus vedėja R. Perminienė.

Kviestieji asmenys: Klaipėdos universitetinės ligoninės vyr. gydytojas V. Janušonis, Klaipėdos vaikų ligoninės gydytojai D. Sivickis, D. Vaitkevičiūtė.

Dėl darbotvarkės.

K. Bagdonas siūlo įtraukti į darbotvarkę klausimą „Dėl Klaipėdos miesto savivaldybės – viešosios įstaigos Klaipėdos universitetinės ligoninės dalininkės – turtinių ir neturtinių teisių perdavimo valstybės nuosavybėn“, taip pat darbotvarkės 2 klausimą svarstyti pirmu.

Pritarta už-5.

DARBOTVARKĖ:

1. Dėl Klaipėdos miesto savivaldybės - viešosios įstaigos Klaipėdos universitetinės ligoninės dalininkės – turtinių ir neturtinių teisių perdavimo valstybės nuosavybėn. Pranešėjas R. Didžiokas. Dėl Klaipėdos miesto savivaldybės – viešosios įstaigos Klaipėdos universitetinės ligoninės dalininkės – turtinių ir neturtinių teisių perdavimo valstybės nuosavybėn. Pranešėjas G. Neniškis.

2. Dėl sutikimo reorganizuoti viešąją įstaigą Klaipėdos vaikų ligoninę. Pranešėjas R. Didžiokas.

1. SVARSTYTA. Klaipėdos miesto savivaldybės - viešosios įstaigos Klaipėdos universitetinės ligoninės dalininkės – turtinių ir neturtinių teisių perdavimo valstybės nuosavybėn.

Pranešėjas – R. Didžiokas. Siūlo perduoti valstybės nuosavybėn Klaipėdos miesto savivaldybės, kaip viešosios įstaigos Klaipėdos universitetinės ligoninės dalininkės, turtines ir neturtines teises ir pareigas: savivaldybei nuosavybės teise priklausantį ir šiuo metu viešajai įstaigai Klaipėdos universitetinei ligoninei pagal patekėjimo sutartį perduotą ilgalaikį bei trumpalaikį turtą. Pritarus sprendimo projektui bus sukurtos sąlygos Klaipėdos mieste įkurti universiteto ligoninės statusą turinčią ligoninę, kurios dalininkėmis būtų Valstybė (atstovaujama Sveikatos apsaugos ministerijos (toliau – SAM)) ir Klaipėdos universitetas. Tarybai priėmus sprendimą SAM, vadovaudamasi teisės aktais, organizuotų reorganizavimo procesą. Užbaigus reorganizavimo procesą, Vyriausybė duotų leidimą į ligoninės dalininkus priimti Klaipėdos universitetą (kad ligoninė taptų universiteto ligoninės statusą turinčia ligonine).

A. Velykienė sako, kad skubėjimas sujungti ligonines, nevykstant diskusijai, kelia nerimą.

K. Bagdonas siūlo išklausyti ir alternatyvų pateiktą Savivaldybės administracijos sprendimo projektą ir siūlo pasisakyti dėl šio sprendimo projekto.

A. Cesiulis sako (dėl darbo vedimo tvarkos), kad neturėtume pasisakyti, jei turime alternatyvų projektą. Siūlo išklausyti Savivaldybės administracijos direktoriaus pateiktą sprendimo projektą. Teigia, kad abu sprendimo projektai eina į Tarybos posėdį – sprendimą priimsime ten.

Pranešėjas – G. Neniškis. Pažymi, kad parengto sprendimo projekto tikslas – pritarti, kad Klaipėdos miesto savivaldybės, kaip viešosios įstaigos Klaipėdos universitetinės ligoninės (toliau – KUL) dalininkės, turtinės ir neturtinės teisės būtų perduotos valstybei. Teigia, kad darbo grupė, įvertinusi turimą ir SAM pateiktą žodinę informaciją, siūlo KUL turtinių ir neturtinių teisių perdavimo valstybei procesą vykdyti etapais:1 etapas (strateginis sprendimas) – priimti principinį strateginį sprendimą, pritariant, kad Klaipėdos miesto savivaldybės, kaip viešosios įstaigos Klaipėdos universitetinės ligoninės dalininkės, turtinės ir neturtinės teisės būtų perduotos valstybei bei nurodant sąlygą, kad galutinis sprendimas dėl KUL dalininkės turtinių ir neturtinių teisių ir turto perdavimo gali būti priimtas tik Klaipėdos miesto savivaldybės tarybai pritarus minėtų sveikatos priežiūros įstaigų reorganizavimo sąlygų projektui (su naujos įstaigos organizacinės struktūros projektu bei pareigybių sąrašais). Šis siūlomas sprendimas; LR SAM, pagal Kauno miesto gydymo įstaigų pertvarkos modelį, taikytą 2013 m., galėtų pradėti ruošti Vyriausybės nutarimo projektą; 2 etapas (diskusija, dialogas) – priėmus šį pateiktą sprendimo projektą, SAM bus informuota apie tarybos apsisprendimą KUL perdavimo klausimu bei prašoma Tarybai pateikti pritarimui įstaigų reorganizavimo sąlygų projektą (su naujos įstaigos organizacinės struktūros projektu bei pareigybių sąrašais).3 etapas (galutinis, turto perdavimas) – suinteresuotoms šalims aptarus ir suderinus KUL perdavimo sąlygas, Tarybai pritarus įstaigų reorganizavimo sąlygų projektui, Taryba priims sprendimą dėl KUL dalininko teisių, pareigų ir turto perdavimo valstybei; Lietuvos Respublikos Vyriausybė priims nutarimo projektą.

Sako, kad nurodyti etapai leidžia priimti sprendimus, kurie: leidžia/sudaro sąlygas pradėti procedūras dėl Klaipėdos miesto savivaldybės, kaip viešosios įstaigos Klaipėdos universitetinės ligoninės dalininkės turtinių ir neturtinių teisių perdavimo valstybei; Užtikrina dialogą tarp suinteresuotų šalių ir leidžia/sudaro galimybes iš anksto įvertinti įstaigų reorganizavimo sąlygas; Pasiremti jau galiojančia Kauno miesto savivaldybės praktika dėl savivaldybės sveikatos priežiūros įstaigos dalininkės teisių perdavimo.

A. Velykienė siūlo atidėti klausimo svarstymą mėnesiui, nustatyti susitikimų (pilnavertiškų diskusijų) grafiką su atitinkama bendruomene ir tik po to priimti sprendimą.

V. Janušonis atkreipia dėmesį, kad reorganizavimo planas ir reformų planas – skirtingi dalykai. SAM kvietė teikti pasiūlymus (iki gruodžio 12 d.) tam, kad galėtų sudaryti reformų planą, tačiau reformų plano neturime. Prašo neskubėti priimti sprendimą.

K. Bagdonas teigia, kad turime priimti sprendimus tam, kad galėtume gauti lėšas. K. Bagdonas kviečia priimti protingus sprendimus.

A. Razbadauskas palaiko R. Didžioko pateiktą poziciją, ją siūlo svarstyti Taryboje.

A. Cesiulis siūlo abiem projektams pritarti ir įvertinti sprendimų projektus Tarybos posėdyje.

Balsavimu (už – 2 (A. Velykienė, A. Cesiulis), prieš – 3 (K. Bagdonas (plius pirmininko balsas) A. Razbadauskas) klausimo svarstymas neatidedamas mėnesiui.

NUTARTA. Pritarti pateiktam R. Didžioko sprendimo projektui.

BALSUOTA: už – 2 (K. Bagdonas, A. Razbadauskas), prieš – 1 (A. Velykienė), susilaiko – 1 (A. Cesiulis) pritarta R. Didžiojo pateiktam sprendimo projektui.

Pirmininkas balsuoja už sprendimo projektą (jo balsas lemiamas).

BALSUOTA: už – 2 (A. Velykienė, A. Cesiulis), prieš – 2 (K. Bagdonas), susilaiko – 1 (A. Razbadauskas) nepritarta Savivaldybės administracijos siūlomam sprendimo projektui.

Pirmininkas balsuoja prieš sprendimo projektą (jo balsas lemiamas).

2. SVARSTYTA. Sutikimas reorganizuoti viešąją įstaigą Klaipėdos vaikų ligoninę.

Pranešėjas – R. Didžiokas. Siūlo miesto Tarybai sutikti reorganizuoti viešąją įstaigą Klaipėdos vaikų ligoninę, prijungiant ją prie viešosios įstaigos Klaipėdos respublikinės ligoninės (valstybės viešosios įstaigos Respublikinės Klaipėdos ligoninės savininkės teises ir pareigas šiuo metu įgyvendina Sveikatos apsaugos ministerija), kuri po reorganizavimo, pagal LR Sveikatos priežiūros įstaigų įstatymo 27 str. 3 punktą, taptų dviejų dalininkų-valstybės ir Klaipėdos miesto savivaldybės ligoninė. Klaipėdos miesto savivaldybės taryba įgyvendintų Klaipėdos miesto savivaldybės, kaip po reorganizavimo veiksiančios viešosios įstaigos dalininkės, teises ir pareigas.

R. Didžiokas teigia, kad sujungus ligonines laukiamos teigiamos pasekmės: bus sukoncentruotas bei konsoliduotas medikų personalas – sudaryta galimybė teikti aukščiausios kokybės aktyviojo gydymo paslaugas, valstybė užtikrins ligoninės finansavimą-bus pagerintos darbo sąlygos medikų profesionaliai veiklai, sukurtos palankios sąlygos jaunų medikų pritraukimui į Klaipėdą, sudarant jiems sąlygas tobulintis ir kelti kvalifikaciją.

R. Didžiokas primena projekto atsiradimo aplinkybės – 2021-07-07 Sveikatos apsaugos ministerija (toliau – SAM) Seimo Sveikatos reikalų komitete pristato šalies sveikatos priežiūros įstaigų tinklo pertvarkymo planą. Numatyti 2 aukščiausio lygio sveikatos paslaugų kompetencijų centrą (Vilniuje ir Kaune) Tinklo pertvarkymui numatyta skirti 268 mln. eurų RRF lėšų ir 530 mln. eurų ES fondo lėšų. 2021-08-10 grupė miesto tarybos narių įvairių frakcijų bei LR Seimo ir LRV nariai – klaipėdiečiai raštu kreipėsi į Valstybės vadovus, kad pertvarka neaplenktų Klaipėdos ir prašo svarstyti galimybę – Klaipėdos mieste įkurti aukščiausio lygio sveikatos paslaugų centrą. Klaipėdoje 2021-09-24 LR Seimo Sveikatos komiteto posėdyje priimamas sprendimas 3 didžiuosiuose miestuose steigti po 1 aukščiausiojo lygio sveikatos priežiūros paslaugas teikiančią įmonę. SAM 2022-01-05 pateikia Klaipėdos miesto merui pasiūlymą dėl Klaipėdos miesto ligoninių tinklų optimizavimo.

D. Sivickis prašo neprijungti Klaipėdos vaikų ligoninės prie respublikinės Klaipėdos ligoninės.

D. Vaitkevičiūtė mano, kad darant pertvarkas reikėtų daryti kažką geriau, o ne bloginti situaciją.

A. Velykienė nepritaria vaikų ligoninės prijungimai prie Respublikinės Klaipėdos ligoninės.

A. Cesiulis siūlo, dabartiniame etape, nepritarti sprendimo projektui.

NUTARTA. Pritarti pateiktam sprendimo projektui.

BALSUOTA: už – 3 (K. Bagdonas, A. Razbadauskas), prieš – 1 (A. Velykienė, A. Cesiulis), susilaiko – 0.

Pirmininkas balsuoja už sprendimo projektą (jo balsas lemiamas).

Posėdis baigėsi 14.50 val.

Posėdžio pirmininkas Kazys Bagdonas

Posėdžio sekretorė Lietutė Demidova